་གི་གདུལ་བྱ་བསླུས་པར་འགྱུར་ཏེ། འདི་ལ་སྟེང་འོག་མི་འགྲིག་པ་མངོན་སུམ་གྱིས་གྲུབ་པས་ཉེས་དམིགས་ཤིན་ཏུ་ཆེན་པོ་ཡོད་པ་གང་ཞིག རྒྱུད་དང་མཁས་པའི་རྒྱ་གཞུང་ཀུན་ཏུ་སྐྱོན་ཡོན་ཕྲ་མོ་ལ་ཡང་བླང་དོར་བྱ་བར་གསུངས་པའི་ཕྱིར་རོ། ། སྟེང་འཁོར་ལ་གཡོན་སྐོར་བྱ་བར་དངོས་སུ་མ་གསུངས་ཀྱང་དོན་ལ་མི་བྱེད་དཀའ་མེད་དེ། གཉིས་ཀ་ལ་གཡས་སྐོར་བྱས་ན་ཤར་ལྷོའི་ལྷ་དང་། བྱང་ཤར་གྱི་ལྷ༑ ལྷོའི་ལྷ་དང་བྱང་གི་ལྷ་ཞལ་སྦྱར་འོང་བར་མངོན་སུམ་གྱིས་གྲུབ་པའི་ཕྱིར་རོ༑ ༑ཞེ་ན། དེ་ལྟར་ན་རིག་པ་དང་འགལ་ཏེ་ལོགས་བྲིས་དང་། འགྲེམས་ཐང་གི་སྟེང་གི་ལྷ་གཙོ་བོར་འཁོར་ལོར་བསྒྱུར་བ་ལྟ་བུ། ནུབ་ཀྱི་ནུབ་ཏུ་འདྲི་བར་མ་གསུངས་ཀྱི་ཤར་གྱི་ཤར་དུ་འདྲི་བར་གསུངས་ཀྱང་། དོན་ལ་བཟློག་པར་འགྱུར་ཏེ༑ མ་སློག་ན། དེ་དཀྱིལ་འཁོར་པ་ཐམས་ཅད་ཀྱི་འོག་ཏུ་འབྱུང་ཞིང་། འོག་གི་གནོད་མཛེས་སྟེང་དུ་འབྱུང་བར་མངོན་སུམ་གྱིས་གྲུབ་པའི་ཕྱིར། ལྷ་ཤར་ཕྱོགས་པ་ཐམས་ཅད་དབུ་ནང་བསྟན་དུ་འདྲི་དགོས་པར་འགྱུར་ཏེ། ཕྱིར་བསྟན་ལ་མགོ་མཇུག་ལོག་འོང་བར་མངོན་སུམ་གྱིས་གྲུབ་པའི་ཕྱིར། ཁྱད་པར་གཙོ་བོ་དབུ་ཤར་བསྟན་ནི་ཤིན་ཏུའང་ཐ་ཆད་དེ། ལུགས་ཕྱི་མས་བཀག་པ་ལྟར། པཱུརྦ་ཞེས་པ་ཤར་དང་ནུབ་གཉིས་ཀའི་སྐད་དོད་ཡིན་ཞིང་། པཉྩི་མ་ཞེས་པ་ནུབ་དང་རྒྱབ་ཀྱི་སྐད་དོད་ཡིན་པས་མིང་གི་རྣམ་གྲངས་ཡིན་པར་རྒྱབ་ཏུ་ཁ་བལྟས་པ་ལས་སྐྱོན་ཆེ་བ་ཅི་ཞིག་ཡོད། ཡིག་མགོ་ནང་དུ་བསྟན་པ་ནི་རྗེ་བཙུན་གྲགས་རྒྱལ་གྱི་སྔོན་དུའང་བྱུང་འདུག་པས། བླ་མ་དེས་ལས་འཇམ་པོ་གསུམ་ལ་ཡིག་མགོ་ཕྱིར་བསྟན་བྱ་བར་རྒྱུད་ལས་གསུངས་པ་དང་འགལ་ཞེས་བཀག་པ་བཞིན་དུས་འཁོར་སོགས་སུ་གསལ་བར་འབྱུང་ངོ་ལུགས་ཕྱི་མས་ཉེས་པ་མི་མཐོང་ནས། ཞལ་ཤར་དུ་བསྟན་ཀྱང་སྟེང་འཁོར་གཡོན་དུ་བསྐོར་བས་སྐྱོན་ཞུགས་ཏེ། གཡས་སམ་ཤར་རྣམ་གྲངས་ཡིན་པ་ལས་གཙོ་བོའི་གཡས་ཀྱི་ལྷ་གཡོན་དང་གཡོན་གྱི་ལྷ་གཡས་སུ་འབྱུང་བའི་ཕྱིར། ཕོ་གཙོ་བོར་གྱུར་པ་ལ་ཕོ་འོག་ཏུ་འབྱུང་བར་རས་བྲིས་སྒྱེལ་བའི་མངོན་སུམ་གྱིས་གྲུབ་ན། བཟློག་ནས་ཀྱང་ཁས་བླང་དགོས་པར་འགྱུར་ཏེ། ཀཀྞི་སོགས་ཀྱི་གནམ་རྒྱན་ལ་ཕོ་སྟེང་དུ་འབྱུང་བ་ལ་མངོན་སུམ་གྱིས་གྲུབ་པའི་ཕྱིར་རོ། །མངོན་སུམ་ལ་རྩིས་བྱེད་ན་ཕོ་འོག་ཏུ་མི་རིགས་ཏེ། འོག་ཏུ་བྱས་ན་ཕོ་མོ་གོ་ལོག་པར་མངོན་སུམ་གྱིས་གྲུབ་ཅིང་། དེ་འདྲ་དོན་ཐོབ་ཀྱི་རིག་པ་དང་འཇིག་རྟེན་ཀྱི་ཐ་སྙད་ཐམས་ཅད་དང་འགལ་བའི་ཕྱིར། དེ་དག་ནི་མངོན་སུམ་ཕལ་པ་ལ་སྣང་བ་ཙམ་ཡིན་གྱི། དོན་ལ་བཞེངས་ནས་ཕོ་མོ་ཞལ་སྦྱོར་མཛད་པ་ཡིན་པས་སྐྱོན་མེད་དོ་ཅེ་ན། དེ་ལྟ་ན་ལྷོའི་ལྷ་དང་བྱང་གི་ལྷ་ཞལ་སྦྱར་བར་མངོན་སུམ་ལ་བྲིས་པ་ཕལ་པ་ལ་སྣང་བ་ཡིན་གྱི། དོན་ལ་ལྷོའི་ཕོ་མོ་དང་བྱང་གི་ཕོ་མོ་སོགས་ཞལ་སྦྱོར་དུ་འོང་བས་ཤོག་ལྡེབས་ལག་ཏུ་བཟུང་བའི་མངོན་སུམ་ལ་བརྟེན་པའི་ང་རོ་མ་བྱེད་ཅིག བརྒལ་རྟགས་འདི་དག་ལ་མཛེམས་ནས་ལྡེར་སྐུ་སོགས་ཀྱི་འབུར་མ་བྱེད་པ་རྣམས་ཀྱང་མི་འཐད་དེ། རྒྱུད་དུ་སྣོད་དམ་བྱང་བུ་ལ་བྲིས་པ་ཁ་སྦྱར་གྱི་བར་དུ་ནོར་འབྲུ་དང་ཟས་ལ་སོགས་པ་བཅུག་སྟེ་སྦྲང་རྩིས་ཁ་བསྡམས་ནས་སྒྲུབ་པར་ནན་གྱིས་གསུངས་པའི་ཕྱིར། དེས་ན། གང་ཕྱིར་རྒྱལ་ལས་ཆོས་མཁས་འགའ་ཡང་འཇིག་རྟེན་དག་ན་ཡོད་མིན་ཏེ། །དེས་ན་དྲང་སྲོང་རང་ཉིད་ཀྱིས་བཞག་ཐུབ་ཚུལ་གང་ཡིན་དེ་མི་དསྐྲུགས། །ཞེས་རྒྱུད་བླར་བྱམས་མགོན་གྱིས་གསུང་པ་ནི་ཚུལ་ལུགས་འདི་འདྲས་མཚོན་ནས་རང་བཟོས་བསྟན་པ་འཛིན་པ་རྣམས་ལ་གོ་རྒྱུ་རེ་ནས་གསུངས་པའོ། །གཞན་ཡང་། མངོན་སུམ་ཕལ་པ་ལ་སྟེང་འོག་ཇི་བཞིན་མ་འགྲིག་པས་ཐབས་ཤེས་མ་འགྲིག་པ་སོགས་ཀྱི་སྐྱོན་འབྱུང་ན། སྟེང་འོག་གང་རུང་གི་ཡི་གེ་རྣམས་ཀྱང་གོ་སློག་དགོས་པར་འགྱུར་ཞིང་༑ དེ་ལྟར་འདོད་ཅིང་ལག་ལེན་ལ་ཡང་འགལ་ན། ཡབ་ཡུམ་ཐབས་ཤེས་སྦྱོར་བའི་ཚེ་གཡས་ཞལ་དང་གཡས་ཞལ། ཕྱག་ཞབས་གཡས་པ་དང་གཡས་པ། ནུ་མ་གཡས་པ་དང་གཡས་པ་སོགས་མི་འགྲིག་པས་ཡབ་ཡུམ་གང་རུང་ཅིག་གི་གཡས་གཡོན་ཐམས་ཅད་གོ་བཟློག་དགོས་པར་འགྱུར་ཞིང་། ཐང་སྐུའི་རྒྱབ་ཡིག་སོགས་ལའང་ཡིག་ལོག་འདྲི་དགོས་པར་འགྱུར་ཏེ་ཉེས་པ་མཚོན་པས་ཆོག་གོ དེས་ན་རང་ཉིད་ཀྱི་ལུགས་ནི། དཔའ་བོ་གཅིག་སྒྲུབ་ཀྱི་རྒྱུད་ལེའུ་གཉིས་པ་ལས། ཨོཾ་བ་སུ་དྷཱ་རི་ཎྱཻ་སྭཱ་ཧཱ། ཨོཾ་ཙནྡྲ་ཀཱནྡྱཻ་སྭཱ་ཧཱ། ཨོཾ་རྟཱ་ཡཻ་སྭཱ་ཧཱ། ཨོཾ་སུ་རྟཱ་ཡཻ་སྭཱ་ཧཱ། ཨོཾ་ཨཱརྱ་ཡཻ་སྭཱ་ཧཱ། ཨོཾ་སུ་བྷ་ཏྲཱ་ཡཻ་སྭཱ་ཧཱ། ཨོཾ་གུཔྟཱ་ཡཻ་སྭཱ་ཧཱ། ཧཱུྃ་དེ་ཝྱཻ་སྭཱ་ཧཱ། ཨོཾ་སྭ་ར་སྭ་ཏྱཻ་སྭཱ་ཧཱ། གསེར་གྱི་སྣོད་དམ་ཟངས་མའི་སྣོད་ཀྱང་རུང་སྟེ། འདབ་མ་བརྒྱད་པའི་དབུས་སུ་ནོར་འཛིན་མ་དང་། ཤར་ལ་སོགས་པའི་ཕྱོགས་བཞི་དང་། ཡང་ཕྱོགས་བྲལ་གྱི་འདབ་མ་རྣམས་ལ་ཙནྡྲ་ཀིནྟི་ལ་སོགས་པའི་གནོད་སྦྱིན་ཆེན་མོ་རྣམས་མངོན་པར་བྲིས་པའི་སྣོད་གཉིས་ཁ་སྦྱར་ཏེ་མར་དང་སྦྲང་རྩི་དང་ཀ་ར་རྣམས་བཅུག་ནས་སྔར་གསུངས་པའི་ཆོ་གས་ཐམས་ཅད་བྱེད་དོ། །ཨོཾ་ཛམྦྷཱ་ལ་ཛ་ལེནྡྲཱ་ཡེ་སྭཱ་ཧཱ། ཨོཾ་མ་ཎི་བྷ་དྲཱ་ཡེ་སྭཱ་ཧཱ། ཨོཾ་སུརྞ་བྷ་དྲ་ཡེ་སྭཱ་ཧཱ། ཨོཾ་དྷ་ན་དཱ་ཡ་སྭཱ་ཧཱ༴ ཨོཾ་བཻ་ཤྲ་བ་ཎ་ཡ་སྭཱ་ཧཱ། ཕྱོགས་སུའོ། །ཕྱོགས་བྲལ་དུ། ཨོཾ་ཀི་ལི་མི་ལི་ནེ་སྭཱ་ཧཱ། ཨོཾ་པི་ཙི་ཀུཎྜ་ལ་ཡ་སྭཱ་ཧཱ། ཨོཾ་མུ་ཥནྡྲཱ་ཡ་སྭཱ་ཧཱ། ཨོཾ་ཙ་རནྡྲ་ཡ་སྭཱ་ཧཱ། གནོད་སྦྱིན་གྱི་རྒྱལ་པོ་ཆེན་པོ་བརྒྱད་ཀྱི་ཡོངས་སུ་བསྐོར་བ། བ་སུ་དྷཱ་ར་དང་བཅས་པའི་བཅོམ་ལྡན་འདས་གསེར་གྱི་མདོག་ཅན་ན་གུ་ལེ་དང་བཱི་ཛ་པཱུ་ར་འཛིན་པ་གསུས་པ་འཕྱང་བ་རྒྱན་ཐམས་ཅད་ཀྱིས་བརྒྱན་པ་སྔར་གསུངས་པའི་གནོད་སྦྱིན་མོ་དང་བཅས་པའི་གནོས་སྦྱིན་གྱི་དབང་པོས་འཇིག་རྟེན་གསུམ་གྱི་རྒྱལ་སྲིད་སྟེར་བར་འགྱུར་རོ། ། ཐུན་གསུམ་དུ་མངོན་པར་མཆོད་དེ། བསམ་གཏན་དང་། བཟླས་པ་བྱ་ཞིང་། ཐོ་རངས་ཆུ་འཁྱོར་བ་བརྒྱ་རྩ་བརྒྱད་བྱིན་ལ། བྱ་རོག་གི་སྒྲ་མི་གྲག་པ་དང་ཆུའི་ནང་དུ་ཞུགས་ཏེ་བཟླས་པ་བྱེད་པ་དེའི་ནོར་དང་འབྱོར་པ་མི་ཟད་པར་འགྱུར་རོ། ། ཡང་ན་གསེར་ལ་སོགས་པའི་སྣོད་ལ་བསུ་དྷཱ་ར་གནོད་སྦྱིན་མོ་དང་བཅས་པ་དང་སྣོད་གཉིས་པ་ལ་བཅོམ་ལྡན་འདས་ཛམྦྷ་ལ་གནོད་སྦྱིན་རྣམས་ཀྱིས་ཡོངས་སུ་བསྐོར་བ་བྲིས་ནས་ཁ་སྦྱོར་དུ་བྱས་ཏེ་མཉེས་པར་བྱས་ན་གྲུབ་པ་ཆེན་པོ་བརྒྱད་ཀྱང་སྟེར་བར་འགྱུར་ན་དངོས་གྲུབ་གཞན་ལྟ་ཅི་སྨོས། ཞེས་གསུངས་སོ། །དེ་ལྟར་ན་ཕོ་ལ་མ་ཎི་བྷ་དྲཱ་སོགས་ཤར་ནས་ཕྱོགས་དང་། ཀཱི་ལི་མ་ལི་ལ་སོགས་པ་བཞི་ཕྱོགས་བྲལ་ལ་དགོད་པ་དང་། མོ་ལའང་དང་པོ་བཞི་དང་། ཕྱི་མ་བཞི་སྟེ་སྔར་དང་འདྲ་བར་གསུངས་ལ། རྒྱུད་སྡེ་འདི་རྣམས་སུ་གཡོན་དུ་བསྐོར་བའི་རྣམ་གཞག་ཅིག་ཀྱང་མེད་པས་གཡས་བསྐོར་དང་། ཕྱོགས་ཤར་ནས་མགོ་བརྩམ་པ་བཞིན་དུ་མཚམས་མེ་ནས་རྩོམ་པ་ཤ་སྟག་ཡིན་པས་ཆོ་ག་ལ་སོགས་པའི་འགྲོས་མི་གསལ་བ་རྣམས་སྐབས་ཀྱི་རྒྱུད་གང་ཡིན་གྱི་ཇི་ལྟ་བ་བཞིན་སྦྱར་དགོས་ཀྱི་རྒྱུད་སྡེ་གོང་མ་བདེ་མཆོག་ལ་སོགས་པའི་རྒྱ་བཀབ་ཏུ་མི་རུང་སྟེ། འདི་བྱ་རྒྱུད་རིགས་དྲུག་གི་ནང་ནས་འཇིག་རྟེན་ལས་འདས་པའི་རིགས། དེ་ལ་ཡང་དེ་བཞིན་གཤེགས་པ་དང་པདྨ་དང་རྡོ་རྗེའི་རིགས་གསུམ་གྱི་ནང་ནས་དང་པོ། དེ་ལ་ཡང་རིགས་ཀྱི་གཙོ་བོ་དང་། འཁོར་ལོ་བསྒྱུར་བ་དང་། ཡུམ་དང་གཙུག་ཏོར་དང་། སེམས་དཔའ་སེམས་མ་ལ་སོགས་མང་བའི་ནང་ནས། འཁོར་ལོ་བསྒྱུར་བ་འཇམ་དཔལ་རྩ་རྒྱུད་དང་སྦྲེལ་བར་བྱ་བ་འཇམ་དཔལ་དཔའ་བོ་གཅིག་སྒྲུབ་ཏུ་གྲགས་པ་ཡིན་པའི་ཕྱིར། སྤྱིར་ཛམྦྷ་ལ་ཅིག་ཉིད་ཡོ་ག་དང་བླ་མེད་ཀྱིའང་གསང་འདུས་དང་༑ དུས་འཁོར་སོགས་ནས་བཤད་པའི་སྒྲུབ་ཐབས་མང་བས་སྐབས་འདིར་ནི་དཔའ་བོ་གཅིག་སྒྲུབ་ལ་རྟེན་དགོས་ཏེ། བྱ་སྤྱོད་ཀྱི་གཟུངས་ཐམས་ཅད་ཀྱི་འོག་ཏུ་བླ་མེད་ཀྱི་ལྷ་སྔགས་བཞག་ཏུ་མི་རུང་བའི་ཕྱིར། དེས་ན། རྟེན་གང་ཡིན་གྱི་ཞབས་དང་ཚད་པའི་གསེར་དང་དངུལ་ཟངས་ཀྱི་འདབ་མའམ་ཤོག་བུ་ལ་སོགས་པ་པདྨ་འདབ་བརྒྱད་བྲིས་པའི་ལྟེ་བ་ལ་གཙོ་བོ་ཡབ་ཡུམ་དང་། འདབ་མ་ལ་རྒྱུད་ལས་བཤད་པ་དེ་རྣམས་ཇི་སྐད་བརྗོད་པ་བཞིན་གོ་རིམ་དང་ཡི་གེ་འབྲུ་ལེན་མ་ནོར་བ་ཤིན་ཏུ་དག་པར་བྲིས་པའི་སྭཱ་ཧཱའི་གོང་དུ་དྷ་ན་བྲུ་ཧཱི་ཤྲཱི་བྷུ་ཏི་པཱུཥྟི་ཀུ་རུ་ཞེས་པའི་སྤེལ་ཚིག་རྒྱས་བསྡུས་གང་ཤོང་དང་། མི་ཤོང་ན་སྔགས་རྐྱང་པ་དེ་ཡང་མི་ཤོང་ན་ཡབ་དགུ་ལ་ཛཾ་དང་། ཡུམ་དགུ་ལ་བཾ་ཡིག་རྐྱང་པའང་རུང་སྟེ་གཙོ་བོ་ཡབ་ཡུམ་དབུ་ནུབ་བསྟན་དང་ཞལ་ཤར་བསྟན། སྟོད་སྨད་ཀུན་ཏུ་འཁོར་ཐམས་ཅད་དབུ་ཕྱིར་བསྟན་དང་ཞལ་ནང་བསྟན་དུ་བྱས་ལ་བྲི་ཞིང་ཤོང་ན་ཕྱི་རུ་མུ་ཁྱུད་གསུམ་རིམ་གྱི་ནང་མ་ལ་དབྱངས་གསལ་བར་མ་ལ་ཡེ་དྷརྨཱ་ཕྱི་མ་ལ་རྡོ་རྭ། དེའི་མཐར་མེ་རིའང་རུང་སྟེ་དབྱངས་གསལ་ནི་སྔགས་ཐམས་ཅད་ཀྱི་གཞི་ཡིན་ལ། ཡེ་དྷརྨཱ་ནི་སྟོད་སྨད་ཀུན་ཏུ་ཇི་ལྟར་མང་གིན་བཟང་བའི་ཕྱིར་དང་། རྡོ་རྭ་མེ་རི་ནི་རྒྱུད་ཀྱི་ལྷ་ཐམས་ཅད་ཀྱི་ཐུན་མོང་བ་ཡིན་པའི་ཕྱིར། ཤོང་ན་ལྷ་བྲིས་པའི་ཐུགས་ཀར་སྔགས་བྲིས་ན་ཡང་རུང་ལ། ལྷ་ནི་ཡབ་ཐམས་ཅད་གཡས་བི་ཛ་པཱུ་ར་དང་གཡོན་ནེའུ་ལི། ཡུམ་ཐམས་ཅད་གཡས་མཆོག་སྦྱིན་དང་། གཡོན་རིན་པོ་ཆེའི་སྙེ་མ་འཛིན་པ་གསུས་པ་ཆེ་བ་ལ་སོགས་པ་གནོད་སྦྱིན་གྱི་ཉམས་དང་ལྡན་པའོ།། ལེགས་པར་གྲུབ་ནས་ཁ་སྦྱར་གྱི་བར་དུ་རིན་པོ་ཆེ་དང་གོས་དར་དང་འབྲུ་དང་ཟས་ལ་སོགས་པ་བཟང་རྒུ་གང་ཤོང་བཅུགསྦྲང་དང་ཀ་ར་དང་མར་གྱིས་ཁ་སྦྱར་ཏེ། ཕོ་འཁོར་སྟེང་དང་མོ་འཁོར་འོགགཙོ་བོ་ཡབ་ཡུམ་གྱི་མདུན་རྟེན་གྱི་མདུན་ཕྱོགས་སུ་འོང་བར་བྱས་ལ་དར་དམར་པོས་དྲིལ་ནས་མ་ནོར་བར་གཞུག་གོ ། གསུམ་པ་རྩོད་པ་སྤང་པ་ནི། འོ་ན་བུ་སྟོན་ཐམས་ཅད་མཁྱེན་པས་ཡིག་མགོ་ཕྱིར་བསྟན་མཛད་ཀྱང་ལྷོ་བྱང་གོ་ལྡོག་སྟེ་འཁོར་ལ་བྱེད་པ་མན་ངག་ཡིན་ཞེས་གསུངས་པ་དང་། བླ་མ་དམ་པས་ཀྱང་སྟེང་མ་གཡོན་སྐོར་དང་འཁོར་གྱི་ཡིག་མགོ་ནང་བསྟན་མཛད་པ་མ་ཡིན་ནམ་ཞེ་ན། ཕྱི་མས་དེ་ལྟར་མཛད་པའི་ཡིག་ཆ་མ་མཐོང་ལ། མཛད་དུ་ཆུག་ཀྱང་སླ་སྟེ། དེ་དག་བསྟན་འཛིན་གྱི་གཙོ་བོ་ཡིན་མོད་ཀྱི། དུས་དང་བསྟན་པའི་སྐུ་ཆགས་ཀྱི་དབང་གིས་ཡི་གེར་བྲིས་པ་ལ་འཁྲུལ་པ་ཅུང་ཟད་སྲིད་པས་གང་གསུང་ཁས་མི་བླང་ངོ་། །རྒྱུ་མཚན་ནི་སྔར་རྒྱས་པར་བཤད་པའི་རིག་པ་རྣམས་ལ་ལན་གསུང་རྒྱུ་མེད་པའི་ཕྱིར་དང་། རྗེ་བཙུན་གོང་མ་རྣམས་དང་ཡང་འགལ་བའི་ཕྱིར་རོ། ཡང་ཁ་ཅིག་སྟེང་འཁོར་གཡོན་སྐོར་དགོས་ཏེ། ཀཀྞིའི་དཀྱིལ་འཁོར་སོགས་ལ་ས་རྒྱན་དང་གནམ་རྒྱན་གྱི་ཁྱད་པར་གྱིས་ལྷོ་བྱང་གོ་ལྡོག་དགོས་ཤིང་། ལག་ལེན་ལ་ཡང་བྱེད་པ་མང་གི ཁྱོད་ཀྱིས་བཤད་པ་ནི་བྱེད་མཁན་ཉུང་བས་མི་འཐད་དོ་ཅེ་ན། དགོས་པ་གང་གིས་བསྒྲུབ། རྒྱུད་རྒྱ་གཞུང་གི་ལུང་ནི་མེད། མན་ངག་ཡིན་གསུང་བ་ལ་ནི་ལན་བརྗོད་ཟིན་ཏོ།། རིགས་པས་གྲུབ་ཏེ། མ་སློག་ན་འཇིག་རྟེན་སྤྱིའི་ལྷོ་བྱང་དང་མི་མཐུན་པའི་ཕྱིར་ཞེ་ན། ལྷོ་བྱང་ལ་སོགས་པའི་ཕྱོགས་ཐམས་ཅད་ལྟོས་འཇོག་ཁོ་ན་ཡིན་ལ། འདིར་ལྟོས་སའི་གཙོ་བོ་ནི། རང་རང་གི་དཀྱིལ་འཁོར་བའི་གཙོ་བོ་ཡིན་གྱི་འཇིག་རྟེན་སྤྱི་དང་བསྟུན་དོན་མེད་ཅིང་གཙོ་བོའི་གཡས་གཡོན་ལོག་པའི་སྐྱོན་འབྱུང་བས་མི་འཐད་དོ། །མི་འབྱུང་སྟེ། གཙོ་བོའི་དབུ་ཤར་ལ་བསྟན་ནོ་ཅེ་ན། རྒྱབ་མདུན་ལོག་པས་ཀྱང་དེ་ལས་ཀྱང་སྐྱོན་ཆེའོ་ཞེས་བརྗོད་ཟིན་ཏོ། །མང་བས་ཉུང་བ་སུན་འབྱིན་པ་མི་ནུས་ཏེ། དག་པ་དང་མ་དག་པ་གཉིས་ཕྱི་མ་ཆེས་མང་བའི་ཕྱིར་ཏེ། ཤེས་པ་དང་མི་ཤེས་པ་གཉིས་ཕྱི་མ་ཤིན་ཏུ་མང་བའི་ཕྱིར་རོ།། གསུམ་པ་ནི། དེ་ལྟར་གནམ་རྒྱན་གྱི་དཀྱིལ་འཁོར་ཡང་ས་རྒྱན་ཇི་བཞིན་དུ་བྲིས་ནས༑ སྟེང་དུ་སྦྱར་བར་བྱས་པ་ཡིན་གྱིས་མངོན་སུམ་ལྟར་སྣང་གི་འཁྲུལ་པ་སྐྱེད་པར་མི་བྱའོ། །དེ་ལྟར་བྱས་ན་ལྷོ་བྱང་འཆུགས་པ་དང་། འཁོར་གྱི་ལྷ་རྣམས་བཞེངས་པའི་ཚེ་དབུ་མཐུར་དུ་འཕྱང་བར་འགྱུར་བས་ས་རྒྱན་དང་མི་འདྲ་བར་གནམ་རྒྱན་ལ་ནི་འཁོར་གྱི་ལྷ་རྣམས་དབུ་གང་བསྟན་དུ་བྱ་དགོས་སོ་ཞེས་ཁ་ཅིག་ལག་ལེན་ལ་ཡང་བྱེད་དོ། །དེ་ལ་ནི་དེ་ལྟ་ན་གནམ་རྒྱན་གྱི་དཀྱིལ་འཁོར་ལ་མདའ་ཡབ་ནང་དུ་བྲི་དགོས་པར་འགྱུར་ཏེ། ས་རྒྱན་ལྟར་བྲིས་ན་བསླངས་པའི་ཚེ་བྲེ་ཁ་སྦུབ་པ་ལྟ་བུར་འགྱུར་བའི་ཕྱིར་རོ། །འདོད་ན། དེ་འདྲའི་དཀྱིལ་འཁོར་ནི་རྡོ་རྗེ་འཆང་གིས་ཀྱང་མི་མཁྱེན་ནོ། །སྐྱོན་མེད་དེ། བར་སྣང་དེ་ཉིད་བསྒྱུར་ནས་ལྡང་བས་སོ་ཞེ་ན། རྟེན་གྱེན་དུ་ལངས་ནས་ཀྱང་བརྟེན་པ་མགོ་མཐུར་དུ་འཕྱངས་པ་ཡོང་བར་གཟིགས་པ་དེ་འདྲའི་བློས་སློང་ངོ་མཚར་ཆེའོ། དེ་ལྟར་ལེགས་པར་གྲུབ་ནས་རབ་གནས་ཀྱི་ཆོ་ག་དགེ་ལེགས་རྒྱ་མཚོར་ཇི་སྐད་བཤད་པའི་ཆོ་ག་ཐུན་མོང་དང་ཐུན་མོང་མིན་པ་སྐབས་སུ་གང་བབ་ཀྱི་རབ་གནས་ལེགས་པར་བྱའོ།། དེ་ལྟར་ན་རབ་ཏུ་གནས་བྱའི་རྟེན་གྱི་སྒྲུབ་ཚུལ་མདོ་ཙམ་བརྗོད་པ་སྟེ། ཤིན་ཏུ་རྒྱས་པར་ནི་རྡོ་རྗེ་སློབ་དཔོན་ཆེན་པོ་དག་གིས་སྤྱོད་ཡུལ་ཡིན་པས་ད་ལྟར་གྱི་སློབ་དཔོན་རྣམས་ཀྱི་ཡུལ་ལས་འདས་ཤིང་ཡི་གེ་ཡང་མང་ཀྱི་དྭཽགས་པས་མ་སྤྲོས་སོ༑ ༑ཕན་བདེའི་རྩ་བ་ཐུབ་བསྟན་ནམ་མཁའི་ངོགས། །རྟེན་གསུམ་དགེ་འདུན་སྡེ་དང་བཅས་པ་ཡི། །ཉི་ཟླ་རྒྱུ་སྐར་སྣང་བས་ཁྱབ་ཕྱིར་དུ། །དེ་དག་སྒྲུབ་ཚུལ་དཔལ་འབྱོར་རྒྱ་མཚོ་འདི། །ཤེས་བྱའི་གནས་ཀུན་ལྷག་མའི་མུན་བྲལ་བར། །ཇི་བཞིན་སྣང་བྱེད་བློ་གྲོས་རྟ་ལྗང་ཅན། །ཕན་བདེའི་པད་ཚལ་ཆེ་ཆེར་རྒྱས་འདོད་པའི། །སྐད་གཉིས་སྨྲ་བ་པྲཛྙཱ་རཏྣས་སྦྱར། །འདིས་མཚོན་དགེ་བའི་གཟི་འོད་སྟོང་འབར་བས། །མི་ཤེས་མུན་པའི་དགྲ་ལས་རྣམ་རྒྱལ་ཏེ། །ཆོས་ཀྱི་རྒྱལ་སྲིད་གླིང་ལ་དབང་བསྒྱུར་བའི། །ཆོས་ཀྱི་རྒྱལ་པོ་ཉི་མར་བདག་གྱུར་ཅིག།མྱོས་ལྡན་གྱི་ལོ་སྣྲོན་གྱི་ཟླ་བའི་བཅུ་དགུ་མཆོད་པ་ལ་གྲུབ་བོ།། །།སརྦ་བྷ་ཝནྟུ།།མེས་པོའི་ཤུལ་བཞག་ལས། སྟག་ཚང་ལོ་ཙཱ་བ་ཤེས་རབ་རིན་ཆེན་གྱི་བཀའ་འབུམ།རྟེན་གསུམ་བཞུགས་གནས་དང་བཅས་པའི་སྒྲུབ་ཚུལ་དཔལ་འབྱོར་རྒྱལ་མཚོ།